Document ID: 32011R1358

РЕГЛАМЕНТ (ЕС) № 1358/2011 НА ЕВРОПЕЙСКАТА ЦЕНТРАЛНА БАНКА
от 14 декември 2011 година
за изменение на Регламент (ЕО) № 1745/2003 за прилагане на изискването за минимални резерви (ЕЦБ/2003/9)
(ЕЦБ/2011/26)
УПРАВИТЕЛНИЯТ СЪВЕТЪТ НА ЕВРОПЕЙСКАТА ЦЕНТРАЛНА БАНКА,
като взе предвид Договора за функционирането на Европейския съюз, и по-специално член 127, параграф 2, първо тире от него,
като взе предвид Устава на Европейската система на централните банки и на Европейската централна банка (наричан по-долу „Уставът на ЕСЦБ“), и по-специално член 19.1 от него,
като има предвид, че:
(1)
Член 19.1 от Устава на ЕСЦБ предвижда, че Европейската централна банка (ЕЦБ) може да изисква от кредитните институции, създадени в държавите-членки, да поддържат минимални резерви по сметки в ЕЦБ и в националните централни банки в съответствие с целите на паричната политика и че Управителният съвет може да приема регламенти, отнасящи се до изчисляването и определянето на необходимите минимални резерви.
(2)
Регламент (ЕО) № 1745/2003 на Европейската централна банка от 12 септември 2003 г. за прилагане на изискването за минимални резерви (ЕЦБ/2003/9) (1) определя, inter alia, категориите институции, към които се прилагат задължителните резерви и резервните съотношения, приложими към определени категории пасиви.
(3)
На 8 декември 2011 г. Управителният съвет взе решение относно допълнителни мерки за засилена кредитна подкрепа, за да насърчи банковото кредитиране и ликвидност на паричния пазар в еврозоната. Тъй като не е необходимо системата на минимални резерви на ЕЦБ да се прилага в същата степен, както при нормални обстоятелства, за да регулира условията на паричния пазар, за да засили предоставянето на ликвидност на контрагентите по операциите по паричната политика на Евросистемата, е необходимо резервното съотношение да се намали на 1 %. Поради това Регламент (ЕО) № 1745/2003 (ЕЦБ/2003/9) следва да бъде изменен,
ПРИЕ НАСТОЯЩИЯ РЕГЛАМЕНТ:
Член 1
Изменение на Регламент (ЕО) № 1745/2003 (ЕЦБ/2003/9)
Член 4, параграф 2 от Регламент (ЕО) № 1745/2003 (ЕЦБ/2003/9) се заменя със следния текст:
„2. За всички други пасиви, включени в резервната база, се прилага резервно съотношение от 1 %.“
Член 2
Влизане в сила
1. Настоящият регламент влиза в сила на третия ден след публикуването му в Официален вестник на Европейския съюз.
2. Член 1 се прилага от периода на поддържане, който започва на 18 януари 2012 г.
Съставено във Франкфурт на Майн на 14 декември 2011 година.

Labels: 2
4